Reddingspoging ná hond in Groot Gat belandDie Groot Gat by Kimberley Reddingspogings is tans aan die gang om ŉ hond, wat glo sowat ŉ week gelede in Kimberley se Groot Gat geval het, te red. “Die hond het wonderbaarlik oorleef,” het Christo Venter, woordvoerder van ER24, aan Maroela Media gesê. Hy sê dit is nie duidelik hoekom reddingswerkers nou eers in kennis gestel is van die hond se penarie nie. Die eerste poging om die hond te red het misluk omdat die noodreddingswerkers se toue te kort was. “Die reddingswerkers kon ook nie ankerplek in die los gruis kry nie,” het Venter gesê. Die reddingspoging is nou na die toeriste-uitsigplatform verskuif. “Die toue is nou lank genoeg en reddingswerkers het Vrydagmiddag begin afsak.” Die reddingswerkers moet glo sowat 200m ver in die gat afsak. Die hond het vermoedelik dassies in die omgewing gejag voordat hy in die gat geval het. Hy swem nou al in die rondte, maar daar is ŉ klip op die rand van die watergat waar hy kort-kort gaan rus. “Die water is nie giftig nie en het hom waarskynlik aan die lewe gehou,” het Venter gesê. Niemand weet aan wie die hond behoort nie.